**ՀԻՄՆԱՎՈՐՈՒՄ**

**«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2005 ԹՎԱԿԱՆԻ ՄԱՐՏԻ 3-Ի ԹԻՎ 336-Ա ՈՐՈՇՄԱՆ ՄԵՋ ԼՐԱՑՈՒՄ ԿԱՏԱՐԵԼՈՒ ՄԱՍԻՆ» ՀՀ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ**

1.Ընթացիկ իրավիճակը․

ՀՀ կառավարության 2005 թվականի մարտի 3-ի թիվ 336-Ա որոշմամբ «Հայաստանի Հանրապետության տրանսպորտի և կապի նախարարության աշխատակազմ» պետական կառավարչական հիմնարկից հետ է վերցվել Երևանի Սարյան 22 հասցեում գտնվող շենքը և անհատույց սեփականության իրավունքով հանձնվել է «Հայփոստ» փակ բաժնետիրական ընկերությանը, բացառությամբ 10-16-րդ հարկերի տարածքի, Հայաստանի Հանրապետության հանրային ծառայությունները կարգավորող հանձնաժողովի զբաղեցրած տարածքի, «Արմենպրես» փակ բաժնետիրական ընկերության զբաղեցրած տարածքի և «Վարչատնտեսական» փակ բաժնետիրական ընկերության զբաղեցրած տարածքի:

Բացառություն կազմող տարածքները հանձնվել են Հայաստանի Հանրապետության կառավարությանն առընթեր պետական գույքի կառավարման վարչության տնօրինությանը:

Նույն որոշմամբ հանձնարարվել էր Հայաստանի Հանրապետության տրանսպորտի և կապի նախարարին ու Հայաստանի Հանրապետության կառավարությանն առընթեր պետական գույքի կառավարման վարչության պետին` մեկամսյա ժամկետում` Հայաստանի Հանրապետության օրենսդրությամբ սահմանված կարգով ապահովել նշված տարածքների հանձնման-ընդունման աշխատանքների կատարումը և գույքային իրավունքների պետական գրանցումը:

«ՀայՓոստ» փակ բաժնետիրական ընկերությանը վերը նշված հասցեում սեփականության իրավունքի գրանցման վկայական տրամադրվել էր առանձին՝ ըստ շինության հարկերի։

2021 թվականի ապրիլի 8-ին ՀՀ փոխվարչապետ Տիգրան Ավինյանի մոտ կայացած պետական անշարժ գույքի օտարման վերաբերյալ խորհրդակցության թիվ N ՓՎ/38-2021 արձանագրությամբ հանձնարարվել է ՀՀ բարձր տեխնոլոգիական արդյունաբերության նախարարությանը՝ դիմել ՀՀ կադաստրի կոմիտե Սարյան 22 հասցեում գտնվող անշարժ գույքի առանձին հասցե ստանալու և իրավունքի գրանցում կատարելու համար՝ հաշվի առնելով գույքը, որպես մեկ ամբողջական միավոր օտարելու անհրաժեշտությունը։

2021 թվականի ապրիլի 4-ին համապատասխան դիմում է ներկայացվել ՀՀ կադաստրի կոմիտե:

2021 թվականի ապրիլի 23-ին դիմումի ընթացքը կասեցվել է՝ քանի որ «ՀայՓոստ» փակ բաժնետիրական ընկերության և Պետական գույքի կառավարման կոմիտեի միջև առկա են ընդհանուր օգտագործման տարածքներ (աստիճանավանդակներ, նախամուտք), որոնց մասին նշում չկա վկայականներում:

Այսպիսով, նախկինում գույքի գրանցումն իրականացվել էր առանց ընդհանուր օգտագործման տարածքները հաշվի առնելու։

2.Առաջարկվող կարգավորման բնույթը․

2021 թվականի մարտի 1-ին իրականացվել է Երևանի Սարյան 22 հասցեում գտնվող շենքի չափագրում։ Չափագրման եզրակացության մեջ նույնպես նշվել է, որ առկա է ընդհանուր օգտագործման տարածքներ։

Վերոգրյալով պայմանավորված անհրաժեշտություն է առաջացել լրացում կատարել որոշման մեջ՝ սահմանելով, որ գույքային իրավունքների պետական գրանցումը կատարվում է իրականացված գույքագրման հիման վրա՝ հաշվի առնելով ընդհանուր օգտագործման տարածքները։

3.Այլ տեղեկություններ․

«Հայաստանի Հանրապետության կառավարության 2005 թվականի մարտի 3-ի թիվ 336-Ա որոշման մեջ լրացում կատարելու մասին» Հայաստանի Հանրապետության կառավարության որոշման նախագծի ընդունման կապակցությամբ պետական բյուջեի եկամուտների և ծախսերի ավելացում կամ նվազեցում չի նախատեսվում:

4.Կ**ապը ռազմավարական փաստաթղթերի հետ. Հայաստանի վերափոխման ռազմավարություն 2050, Կառավարության 2021-2026թթ. ծրագիր, ոլորտային և/կամ այլ ռազմավարություններ․**

«Հայաստանի Հանրապետության կառավարության 2005 թվականի մարտի 3-ի թիվ 336-Ա որոշման մեջ լրացում կատարելու մասին» Հայաստանի Հանրապետության կառավարության որոշման նախագիծը չի բխում որևէ ռազմավարական փաստաթղթից: